DA Den Europæiske Unions Tidende L 151/41

RÅDETS FÆLLES AKTION 2009/467/FUSP

af 15. juni 2009

om udnævnelse af Den Europæiske Unions særlige repræsentant for Afghanistan og Pakistan og om ophævelse af fælles aktion 2009/135/FUSP

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, artikel 18, stk. 5, og artikel 23, stk. 2, og

ud fra følgende betragtninger:

(1) Den 24. juli 2008 vedtog Rådet fælles aktion 2008/612/FUSP (1) om udnævnelse af Ettore F. SEQUI til Den Europæiske Unions særlige repræsentant i Afghanistan for perioden fra den 1. september 2008 til den 28. februar 2009.

(2) Den 16. februar 2009 vedtog Rådet fælles aktion 2009/135/FUSP (2) om forlængelse af mandatet for Den Europæiske Unions særlige repræsentant i Afghanistan til den 28. februar 2010.

(3) På grundlag af en fornyet gennemgang af fælles aktion 2009/135/FUSP bør mandatet for Den Europæiske Unions særlige repræsentant udvides til at omfatte Pakistan. Fælles aktion 2009/135/FUSP bør derfor ophæves.

(4) Den Europæiske Unions særlige repræsentant for Afghanistan og Pakistan skal gennemføre sit mandat under forhold, som muligvis vil blive forværret og vil kunne skade målene for den fælles udenrigs- og sikkerhedspolitik, jf. traktatens artikel 11 —

VEDTAGET FØLGENDE FÆLLES AKTION:

Artikel 1

Udnævnelse

Ettore SEQUI udnævnes til Den Europæiske Unions særlige repræsentant for Afghanistan og Pakistan (i det følgende benævnt »EUSR«) indtil den 28. februar 2010..

Artikel 2

Politikmål

EUSR's mandat bygger på Den Europæiske Unions politikmål i Afghanistan og Pakistan under hensyntagen til EU's samlede tilgang til et grænseoverskridende og bredere regionalt samarbejde. EUSR skal navnlig:

a) bidrage til gennemførelsen af den fælles erklæring EU-Afghanistan og Afghanistan Compact samt af de relevante resolutioner fra De Forenede Nationers (FN) Sikkerhedsråd og andre relevante FN-resolutioner

b) tilskynde de regionale aktører i Afghanistan og nabolandene til at bidrage positivt til fredsprocessen i Afghanistan og derved medvirke til konsolideringen af den afghanske stat

c) bidrage til gennemførelsen af den fælles erklæring EU-Pakistan samt af de relevante resolutioner fra FN's Sikkerhedsråd og andre relevante FN-resolutioner

d) støtte den centrale rolle, som FN og især generalsekretærens særlige repræsentant har, og

e) støtte generalsekretæren/den højtstående repræsentants (GS/HR) arbejde i regionen.

Artikel 3

Mandat

For at nå EU's politikmål har EUSR mandat til:

a) at formidle EU's synspunkter om den politiske proces i Afghanistan med udgangspunkt i de nøgleprincipper, som Afghanistan og det internationale samfund har aftalt, navnlig i den fælles erklæring EU-Afghanistan og Afghanistan Compact

b) at formidle EU's synspunkter om den politiske proces i Pakistan med udgangspunkt i de nøgleprincipper, der er udledt af de regelmæssige kontakter mellem Pakistan og det internationale samfund, navnlig i forbindelse med Group of Friends of Democratic Pakistan

c) at etablere og holde tæt kontakt med og yde støtte til de afghanske og pakistanske repræsentative institutioner, navnlig regeringen og parlamentet. Der bør også holdes kontakt med andre afghanske og pakistanske politikere og andre relevante aktører både i og uden for disse lande

d) at holde tæt kontakt med relevante internationale og regionale organisationer, især de lokale FN-repræsentanter

e) at holde sig i tæt kontakt med nabolandene og andre berørte lande i regionen, så deres synspunkter om situationen i Afghanistan og Pakistan og udviklingen af samarbejdet mellem disse lande og Afghanistan og Pakistan tages i betragtning i EU's politik

f) at yde rådgivning om de fremskridt, der er gjort med hensyn til at opfylde målene i forbindelse med den fælles erklæring EU-Afghanistan og Afghanistan Compact samt den fælles erklæring EU-Pakistan, navnlig inden for følgende områder: — god regeringsførelse og oprettelse af retsstatsinstitutioner — reformer af sikkerhedssektoren, herunder opbygning af retsinstitutioner, en national hær og politistyrke — respekt for hele den afghanske og den pakistanske befolknings menneskerettigheder uanset køn, etnisk tilhørsforhold eller religion — respekt for de demokratiske principper, retsstatsprincippet, mindretals rettigheder, kvinders og børns rettigheder samt folkerettens principper — fremme af kvinders deltagelse i den offentlige forvaltning og i civilsamfundet — respekt for Afghanistans og Pakistans internationale forpligtelser, herunder deltagelse i den internationale indsats for at bekæmpe terrorisme, ulovlig narkotikahandel, menneskehandel og spredning af våben og masseødelæggelsesvåben og dertil knyttede materialer, og — lettelse af humanitær bistand og af flygtninges og internt fordrevnes tilbagevenden under velordnede forhold

g) i samråd med repræsentanter for medlemsstaterne og for Kommissionen at bistå med at sikre, at EU's politiske linje afspejler sig i dens indsats for udvikling af Afghanistan og Pakistan

h) sammen med Kommissionen at deltage aktivt i det fælles koordinations- og overvågningsorgan, der er oprettet under Afghanistan Compact og i Group of Friends of Democratic Pakistan

i) at rådgive om EU's deltagelse og holdninger på internationale konferencer om Afghanistan og Pakistan.

Artikel 4

Gennemførelse af mandatet

1. EUSR har ansvaret for gennemførelsen af mandatet og handler med reference til GS/HR og under dennes operationelle ledelse.

2. Den Udenrigs- og Sikkerhedspolitiske Komité (PSC) skal opretholde privilegerede forbindelser med EUSR og være det primære kontaktpunkt for forbindelserne med Rådet. PSC giver EUSR strategisk vejledning og politiske retningslinjer i forbindelse med mandatet.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat er for perioden fra datoen for ikrafttrædelsen af denne fælles aktion til den 28. februar 2010 på 2 830 000 EUR. Dette beløb skal også dække udgifterne i forbindelse med mandatet for EU's særlige repræsentant i Afghanistan under fælles aktion 2009/135/FUSP i perioden fra den 1. marts 2009 til datoen for ikrafttrædelsen af denne fælles aktion.

2. Udgifter, der finansieres med det i stk. 1 fastsatte beløb, kan dækkes fra den 1. marts 2009. Udgifterne forvaltes i overensstemmelse med de procedurer og regler, der gælder for De Europæiske Fællesskabers almindelige budget.

3. Forvaltningen af udgifterne omfattes af en kontrakt mellem EUSR og Kommissionen. EUSR er ansvarlig for alle udgifter over for Kommissionen.

Artikel 6

Sammensætning af medarbejderstaben

1. EUSR er inden for rammerne af sit mandat og de tilsvarende disponible finansielle midler ansvarlig for udpegelsen af sine medarbejdere i samråd med formandskabet, der bistås af GS/HR, og i fuldt samarbejde med Kommissionen. Staben skal omfatte medarbejdere med den ekspertise i specifikke politiske spørgsmål, som mandatet kræver. EUSR underretter GS/HR, formandskabet og Kommissionen om sin medarbejderstabs endelige sammensætning.

2. Medlemsstaterne og EU-institutionerne kan foreslå udstationering af medarbejdere til at arbejde sammen med EUSR. Løn til medarbejdere, der udstationeres af en medlemsstat eller af en EU-institution for at bistå EUSR, afholdes af henholdsvis den pågældende medlemsstat eller EU-institution. Eksperter, der udstationeres af medlemsstaterne ved Generalsekretariatet for Rådet, kan også udstationeres til EUSR. Internationale kontraktansatte skal være statsborgere i en EU-medlemsstat.

3. Alt udstationeret personale forbliver under den udsendende medlemsstats eller EU-institutions administrative myndighed og udfører sine opgaver og handler i EUSR's mandats interesse.

Artikel 7

Privilegier og immuniteter for EUSR og dennes medarbejderstab

De privilegier, immuniteter og yderligere garantier, der er nødvendige for, at EUSR og dennes medarbejdere kan opfylde og afvikle EUSR's mission uhindret, aftales med værtsparten/-parterne. Medlemsstaterne og Kommissionen yder den fornødne støtte med henblik herpå.

Artikel 8

EU's klassificerede informationers sikkerhed

EUSR og alle medarbejdere i dennes stab respekterer de sikkerhedsprincipper og minimumsstandarder, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (3), navnlig ved behandlingen af EU's klassificerede informationer.

Artikel 9

Adgang til oplysninger og logistisk støtte

1. Medlemsstaterne, Kommissionen og Generalsekretariatet for Rådet sikrer, at EUSR får adgang til alle relevante oplysninger.

2. Alt efter tilfældet yder formandskabet, Kommissionen og/eller medlemsstaterne logistisk støtte i regionen.

Artikel 10

Sikkerhed

EUSR skal i overensstemmelse med EU's sikkerhedspolitik for personale, der er udstationeret uden for EU som led i operationer i medfør af afsnit V i traktaten, i overensstemmelse med sit mandat og på baggrund af sikkerhedssituationen i sit geografiske ansvarsområde træffe alle med rimelighed gennemførlige forholdsregler med hensyn til sikkerheden for det personale, der står under EUSR's direkte myndighed, navnlig ved:

a) at udarbejde en missionsspecifik sikkerhedsplan på grundlag af retningslinjer fra Generalsekretariatet for Rådet, der bl.a. skal omfatte missionsspecifikke materielle, organisatoriske og proceduremæssige sikkerhedsforanstaltninger vedrørende styringen af sikre personalebevægelser til og inden for missionsområdet samt styring af sikkerhedshændelser og herunder en beredskabs- og evakueringsplan for missionen

b) at sørge for, at alt personale, der er udstationeret uden for EU, er dækket af en højrisikoforsikring, der er tilpasset forholdene i missionsområdet

c) at sikre, at alle medarbejdere i EUSR's stab, der skal udstationeres uden for EU, herunder lokalt ansat personale, har modtaget relevant sikkerhedsuddannelse før eller ved ankomsten til missionsområdet på grundlag af de risikoratings, som Generalsekretariatet for Rådet har opstillet for missionsområdet

d) at sørge for, at alle vedtagne henstillinger fremsat efter regelmæssige sikkerhedsvurderinger gennemføres, og afgive skriftlige rapporter om deres gennemførelse og om andre sikkerhedsspørgsmål som led i rapporterne om gennemførelse af mandatet til GS/HR, Rådet og Kommissionen.

Artikel 11

Rapportering

EUSR aflægger regelmæssigt mundtlig og skriftlig rapport til GS/HR og PSC. EUSR aflægger også efter behov rapport til arbejdsgrupperne. Der udsendes regelmæssigt skriftlige rapporter gennem Coreunettet. EUSR kan efter henstilling fra GS/HR eller PSC aflægge rapport til Rådet (almindelige anliggender og eksterne forbindelser).

Artikel 12

Koordinering

1. EUSR fremmer EU's overordnede politiske koordinering. Vedkommende hjælper med til at sikre, at alle EU-instrumenter i felten sættes ind på en sammenhængende måde for at nå EU's politiske mål. EUSR's aktiviteter koordineres med formandskabets og Kommissionens aktiviteter samt med de aktiviteter, der udføres af EUSR for Centralasien. EUSR sørger for regelmæssig briefing af medlemsstaternes missioner og Kommissionens delegationer.

2. Under arbejdet på stedet holdes der tæt kontakt til formandskabet, Kommissionen og missionscheferne, der skal gøre deres bedste for at bistå EUSR i gennemførelsen af dennes mandat. EUSR bistår chefen for EU's politimission i Afghanistan (EUPOL AFGHANISTAN) med lokal politisk vejledning. EUSR og den civile øverstbefalende for operationen konsulterer om nødvendigt hinanden. EUSR skal også holde forbindelse med andre internationale og regionale aktører på stedet.

Artikel 13

Revision

Gennemførelsen af denne fælles aktion og dens sammenhæng med andre bidrag fra EU til regionen skal løbende tages op til revision. EUSR forelægger en fremskridtsrapport inden udgangen af juni 2009 og en samlet rapport om gennemførelsen af mandatet inden midten af november 2009 for GS/HR, Rådet og Kommissionen. Disse rapporter skal danne grundlag for evalueringen af mandatet i de relevante arbejdsgrupper og PSC. GS/HR fremsætter inden for de overordnede prioriteter for udsendelsen henstillinger til PSC med henblik på, at Rådet træffer afgørelse om forlængelse, ændring eller afslutning af mandatet.

Artikel 14

Ophævelse

Fælles aktion 2009/135/FUSP ophæves.

Artikel 15

Ikrafttræden

Denne fælles aktion træder i kraft på dagen for vedtagelsen.

Artikel 16

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Luxembourg, den 15. juni 2009. På Rådets vegne J. KOHOUT Formand

(1) EUT L 197 af 25.7.2008, s. 60.

(2) EUT L 46 af 17.2.2009, s. 61.

(3) EFT L 101 af 11.4.2001, s. 1.